ועדת העבודה, הרווחה והבריאות, כנסת 16, פרוטוקול מספר 353, 2005-02-16 09:00

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: הנושא שלנו הוא החלטת משרד הבריאות להורות לחברת “הרבלייף” להפסיק את השיווק בישראל של טבליות "שומשום ועשבי תיבול" לצורך הרזיה.

שאול יהלום: לפי דפי המחקר שהכנסת הכינה לנו "ב- 12 בפברואר הודיעה חברת “הרבלייף” כי יש להימנע מצריכת תוסף התזונה "שומשום ועשבי תבלין" עד לסיום בדיקת משרד הבריאות.

שאול יהלום: לחברת “הרבלייף” מגוון מוצרי הרזיה ומוצרי תזונה נוספים.

שאול יהלום: מוצרי ההרזיה כוללים משקה פרוטאין, טבליות שומשום ועשבי תבלין, וכן טבליות, כמוסות ותערובות נוספות".

שאול יהלום: אנחנו מודים לפרופ' דניאל שובל, מנהל היחידה למחלות כבד בבית החולים "הדסה עין-כרם" ודיקן בית הספר לרפואה, שנמצא אתנו, והגיע למסקנה שייתכן שיש קשר אפשרי בין צריכת מוצרי “הרבלייף” לבין הפרעות בלתי מוסברות בתפקודי כבד של כמה חולים.

שאול יהלום: זאת לאחר שארבעה חולים בתקופה של שנה וחצי סבלו מהפרעות בתפקודי הכבד.

שאול יהלום: שניים אושפזו במצב קשה, וחולה אחת אף נפטרה.

שאול יהלום: הוא ראה שהמשותף לכל המטופלים הוא שימוש במוצרי “הרבלייף”.

שאול יהלום: לכן הוא דיווח למשרד הבריאות על החשד.

שאול יהלום: משרד הבריאות פתח בחקירה האם יש קשר בין השימוש במוצרי “הרבלייף” לבין הפגיעות, או שמא מדובר בצירוף מקרים שאין בו חוקיות.

שאול יהלום: במהלך חקירת משרד הבריאות נמצא כי מתוך ארבעה חולים נוספים שדיווחו על הפרעות כבד, חולה אחת גם היא צרכה.

שאול יהלום: זאת אומרת, יש לנו חמישה חולים.

שאול יהלום: "פניית משרד הבריאות לחברת “הרבלייף” גילתה כי לא ידוע לחברה על מקרים דומים בארץ ובעולם.

שאול יהלום: עם זאת, בשיחות שערכו מדענים ורופאים ששלחה חברת “הרבלייף” לישראל עם בכירי משרד הבריאות התברר כי תוסף התזונה "שומשום ועשבי תבלין" נמכר בישראל בלבד, ולכן החליטה החברה – בהסכמתה המלאה – בהתייעצות עם משרד הבריאות, להפסיק את שיווקו עוד טרם הוכח קשר בין צריכתו לבין הפגיעה בכבד.

שאול יהלום: על פי דיווחי עיתונות נוספים, פרופ' שובל דיווח על חשדו למשרד הבריאות כבר בתחילת ינואר השנה, ורק לאחר יותר מחודש פרסם המשרד על דבר החקירה, ו"הרבלייף" הודיעה על הפסקת השיווק".

שאול יהלום: פרופ' שובל, אתה גילית את העניין, אז קודם כל אנחנו מוקירים אותך, ורשות הדיבור לך, בבקשה.

דניאל שובל: בוקר טוב.

דניאל שובל: ראשית אני רוצה לומר שד"ר ערן אלינב שהוא רופא צעיר אצלנו במחלקה, היה הראשון ששם לב לקשר הזה אצל החולים הראשונים שהופיעו אצלנו.

דניאל שובל: ישנן סיבות רבות מאוד להפרעות בתפקודי כבד, והתופעה היא מאוד שכיחה.

דניאל שובל: בחיים שאנחנו חיים היום הסיבות הטריוויאליות יכולות להיות זיהומים ונגיפים או תרופות – הרבה מאוד תרופות ידועות כגורמות להפרעות בתפקודי כבד.

דניאל שובל: כשמגיע חולה עם הפרעה בתפקודי כבד למרפאה או לבית החולים יש טכניקה שבה מנסים לברר את הגורמים האפשריים.

דניאל שובל: בדרך כלל לאחר שסורקים את כל הגורמים האפשריים ישנו מצב שכיח שנותרים עם תעלומה בכ- 10%-15% מהמקרים, שבהם הגורם לא ידוע, וההפרעה קיימת.

דניאל שובל: במקרה כזה הדרך הרפואית לעשות את זה היא לעקוב אחר החולה ולראות האם ההפרעה נמשכת או חולפת.

דניאל שובל: בתהליך קבלת האינפורמציה מהחולה אנחנו מאוד עירניים כיום לא רק לשימוש בתרופות, אלא גם למוצרים אלטרנטיביים, כמו תוספי מזון, שמאוד מקובלים בקהל הרחב.

דניאל שובל: במקרים הספציפיים האלה הידע הצטבר בהדרגה כי השימוש במוצרי מזון שעל המדף או בתוספות מזון או בתכשירים לשיפור איכות החיים, שאינם צורכים אישור של משרד הבריאות הוא מאוד נרחב.

דניאל שובל: אבל בכל זאת המידע הזה נכנס ותויק, ואחרי שבשלושה מקרים הסתבר שהסיבה להפרעה בתפקודי הכבד אינה ידועה, והמכנה המשותף הוא שכולם השתמשו באחד המוצרים של "הרבלייף", נדלקה לנו נורה אדומה.

דניאל שובל: אנחנו התלבטנו מאוד מה לעשות בשלב הזה מפני שההוכחה היא מאוד מסובכת כי היא נסיבתית.

יאיר פרץ: היו להם הפרעות בכבד לפני-כן?

דניאל שובל: לא.

דניאל שובל: אני לא יכול להגיד לך בוודאות, אבל לפחות שניים נבדקו בעבר, ותפקודי הכבד שלהם היו תקינים לחלוטין.

דניאל שובל: מתוך ארבעת החולים שסבלו מהפרעות בתפקודי כבד, חולה אחת סבלה ממחלה אחרת, קשה מאוד – זיהום בנגיף דלקת הכבד B.

דניאל שובל: היא נפטרה אחרי השתלה, ובעלה מספר שהיא השתמשה במוצרי "הרבלייף" במשך שלושת החודשים טרם נפטרה בצורה מאוד משמעותית כדי לרדת במשקל.

דניאל שובל: במקרים מסוימים, כמו במקרה הזה, יותר מגורם אחד עלול לגרום להפרעה, או כשמתווספים שני גורמים ההפרעה עלולה להיות יותר חמורה.

דניאל שובל: כשנדלקה אצלנו הנורה האדומה כתבנו מכתב, ד"ר אלינב ואני, למשרד הבריאות ודיווחנו על הצטברות מספר מקרים אצלנו שאיננו מבינים חד-משמעית את הקשר ביניהם, ואנחנו חושבים שצריכים לחפש מקרים נוספים, וביקשנו להתחיל בבדיקה אפידמיולוגית.

דניאל שובל: משרד ה יאיר פרץ: בריאות הגיב תוך 24 שעות – במהירות רבה מאוד – וסוכם בינינו שנפיץ את המידע בין רופאי המחוזות, ונקבל ראשית כל פידבק לשמוע מה קורה.

דניאל שובל: זה אכן נעשה, ונודע לנו על מקרה נוסף שבו אמא של סוכן של "הרבלייף" השתמשה בתכשיר, הייתה הפרעה בתפקודי כבד, הפסיקה לקחת את התכשיר, חידשה את הטיפול ושוב הופיעה הפרעה בתפקודי כבד.

דניאל שובל: זאת אומרת, יש פה שני גלים של הפרעה בתפקודי כבד, שביניהם היה Challenge: הייתה הפסקה, והייתה חשיפה חוזרת עם הפרעה חוזרת.

דניאל שובל: זה מאוד מחזק את החשד, אבל לא אומר עדיין שמדובר בקשר ברור, ואני אומר פה מה שאני אומר לעיתים קרובות בזמן האחרון: מדובר בחשד.

דניאל שובל: ההוכחה מאוד מורכבת; היא צריכה להתבסס גם על הרחבת החקירה האפידמיולוגית, וגם על בדיקת המרכיבים של המוצרים של "הרבלייף", מפני שלא מדובר במוצר בודד, אלא בקבוצה של מוצרים שכל אחד מהם מכינים במקום אחר, ואחר-כך שמים אותו יחד.

דניאל שובל: לנו אין כרגע די מידע איך תהליך הייצור התנהל.

דניאל שובל: בינתיים אנחנו בשלב של איסוף אינפורמציה; בינתיים אנחנו מקבלים טלפונים מחולים אחרי שהעסק הזה נודע בציבור, שמספרים לנו שיש פה ושם עוד חולה עם הפרעה בתפקודי כבד שלוקח את התכשיר הזה.

דניאל שובל: זה עדיין לא מוכיח שהתכשיר הוא הגורם.

יאיר פרץ: על כמה מקרים נוספים מדובר?

דניאל שובל: שניים נוסף על שלושת החולים שאנחנו יודעים בוודאות שזה הדבר היחידי שהם לקחו.

דניאל שובל: לחולה שנפטרה הייתה בעיה נוספת, וה"הרבלייף" ניתן כשהיא הייתה כבר נשאית של נגיף.

דניאל שובל: אנחנו נמצאים במהלך החקירה, ואיננו יודעים האם הקשר הזה אמיתי או לא.

דניאל שובל: הרושם שלנו הוא שיש קשר כלשהו, אבל אנחנו לא יכולים כרגע לומר יותר מזה.

דניאל שובל: העובדה שיש מקרה אחד ספציפי שנטל את התכשיר, הופיעה ההפרעה, הפסיק את הנטילה, ותפקודי כבד חזרו לנורמה, חזר לקחת את התכשיר ושוב הופיעה הפרעה – מאוד תומכת בקשר האסוציאטיבי הזה.

שאול יהלום: זה לא מקרה בטיפולך, זה מקרה מדווח.

שאול יהלום: זה החמישי.

דניאל שובל: אני מוכרח לומר ששלושת המקרים שד"ר אלינב דיווח עליהם החלימו כולם בסופו של דבר.

דניאל שובל: אחד מהם היה חולה מאוד, הייתה לו דלקת כבד מאוד קשה, אבל כולם החלימו, ותפקודי כבד חזרו לגדר הנורמה.

דניאל שובל: אנחנו, כמובן, רוצים לדעת אם זה קרה רק במדינת ישראל או גם בארצות אחרות, מפני שהתכשירים של "הרבלייף" נמכרים בערכה- -

שאול יהלום: שלושת החולים שהחלימו המשיכו לקחת "הרבלייף" כשהם נכנסו לטיפול, נכון?

שאול יהלום: מהו התהליך?

שאול יהלום: הם הגיעו לבית החולים לאחר הפסקת לקיחת "הרבלייף"?

דניאל שובל: כשהם הגיעו לבית החולים ונמצאה הפרעה בתפקודי כבד נאמר להם להפסיק כל תכשיר, כולל את זה.

שאול יהלום: האם החולה שנפטרה, לפי ניסיונך ובלי קשר ל"הרבלייף", מאותה מחלה נפטרים?

דניאל שובל: כן.

שאול יהלום: שאלה נוספת: פתחת את דבריך ואמרת שכ- 10%-15% ממקרי הפרעות בתפקודי כבד לא מוסברים.

שאול יהלום: זאת אומרת, התופעה קיימת כקבועה גם בלי "הרבלייף", וגם חלקם נרפאים בסופו של דבר.

דניאל שובל: מסכים אתך.

שאול יהלום: מה דרך הריפוי?

שאול יהלום: מה זה הפרעות בתפקודי כבד?

שאול יהלום: זה בדיקות דם או תופעות פיסיולוגיות?

דניאל שובל: גם וגם.

דניאל שובל: הכבד הוא איבר מאוד מופלא מבחינה זאת.

דניאל שובל: לעומת המוח שככל שמתבגרים ומזדקנים מרכז העצבים בו נהרס, הכבד מחדש את עצמו כל הזמן.

דניאל שובל: יש לו כושר לרה-גנרציה גם בגיל מבוגר.

דניאל שובל: לכן כאשר נוצרת דלקת בכבד או נגרם נזק מתרופה, או הגורם לדלקת או לחשיפה התרופתית יוצא מהתמונה, הכבד בדרך-כלל מתאושש.

דניאל שובל: במקרים שהנזק הוא חמור מאוד יכולה להופיע צלקת שנקראת שחמיה, כשהכבד מאוד חולה, והיא בעצם הצטלקות של הכבד.

דניאל שובל: זה יכול להיות תהליך בלתי הפיך בסופו של דבר, שיכול לגרום לסיבוכים רבים.

דניאל שובל: יש מצבים שהכבד נהרס לפני שמופיעה שחמת.

דניאל שובל: בעולם המערבי מקובל לכנות את האלכוהול כגורם העיקרי להפרעה בתפקודי כבד.

דניאל שובל: העניין הוא שיש הרבה מאוד גורמים סביבתיים.

דניאל שובל: עד לפני כמה שנים האלכוהול לא הייתה סיבה חשובה להפרעה בתפקודי כבד, אבל היום היא הופכת להיות סיבה מרכזית, ומדובר על הפרזה בשתיית אלכוהול.

שאול יהלום: התמכרות.

דניאל שובל: לא בהכרח התמכרות, מספיק לשתות כל ערב 2-3 כוסיות וויסקי במשך 10 שנים, ויש לזה אחר-כך קבלה.

שאול יהלום: אבל יין לא.

נסים דהן: יין טוב ללב.

דניאל שובל: זה מה שהיצרנים אומרים.

שאול יהלום: יש הרבה דברים שטובים לדבר אחד ורעים לדבר השני.

דניאל שובל: אתם כולכם רוצים לחיות חיים בריאים – תיכנסו למנזר.

דניאל שובל: הכול צריך לעשות במידה, וזה בדיוק הנקודה.

דניאל שובל: יש בסביבה שלנו הרבה גורמים שמאיימים עלינו, והכול זה עניין של מידה.

דניאל שובל: במקרים הספציפיים שאנחנו מדברים עליהם, כמו במקרים של הפרעות בתפקודי כבד מסיבה לא ידועה- -קובעת מה נעשה בהמשך.

דניאל שובל: ישנן תרופות שבהן אפשר לנסות לטפל באנשים כאלה, אבל צריכה להיות סיבה מאוד טובה לטפל בתרופות כי בדרך-כלל לכבד יש כושר התאוששות עצמי, ועם מספיק ניסיון וסבלנות ברוב המקרים אפשר להסתדר אפילו בלי לתת תרופות, אלא לתת לכבד להתאושש.

שאול יהלום: מדוע החולה בא אליך?

דניאל שובל: מכיוון שהוא הרגיש לא טוב.

שאול יהלום: מה פירוש?

דניאל שובל: הרגשה לא טובה יכולה להיות: כאבי בטן, בחילה, צהבת בעיניים, צואה בהירה, שתן כהה, גירוד – אלה התופעות האופייניות למחלות כבד.

דניאל שובל: אז עושים בדיקות דם ורואים מה קורה בכבד.

שאול יהלום: אם אתה לוקח את אותם 10%-15% ומשווה אותם לשלושת המקרים ומנטרל את ה"הרבלייף", האם זה מה שקרה?

שאול יהלום: זאת אומרת, היו חולים שאחרי תקופה מסוימת חידשו את עצמם או השתמשתם באותם תרופות, וקרה להם מה שקרה ל- 10%-15% במשך כל החיים?

דניאל שובל: אם הייתי חושב כך לא היינו כותבים את המכתב.

שאול יהלום: אז מה הייתה בדיוק התופעה ששינתה את התמונה?

דניאל שובל: זה היה קצת יותר מדי לתקופה הזאת.

דניאל שובל: כשמצטברים בתקופה קצרה מספר מקרים, ואנחנו מחפשים כל הזמן מכנה משותף, וישנו מכנה משותף – זה מדליק נורה אדומה אצל רופא זהיר.

שאול יהלום: שלושת החולים הבריאו וכבר נשלחו לבתיהם, ומה עם האמא של הסוכן?

דורית ניצן-קלוסקי: היא בבית, היא לא אושפזה אף פעם.

דניאל שובל: זה מאוד מעניין כי התרופה הזאת לא משווקת בבתי מרקחת.

קריאות: זו לא תרופה, זה תוסף מזון.

שאול יהלום: זו לא תרופה, אבל יש לה השלכות רפואיות.

דניאל שובל: אולי.

דניאל שובל: כמה סוכנים של "הרבלייף" התקשרו אליי אתמול, ואמרו לי אולי יפסיקו לקחת את התרופה הזאת.

דניאל שובל: הדאגה גדולה מאוד, אבל הקשר האפשרי נצפה בינתיים בחמישה חולים בלבד.

שאול יהלום: ד"ר קלוסקי, עמדת משרד הבריאות.

דורית ניצן-קלוסקי: אני אספר על מהלך העניינים מבחינתנו, ואחר-כך אני אספר איך אנחנו מתנהלים עם תוספי תזונה בכלל, אז יש מצגת שהכנתי להסביר אם זה יהיה חשוב.

שאול יהלום: בהזדמנות אחרת.

דורית ניצן-קלוסקי: ב- 4 בינואר התקבלה הודעה מפרופ' שובל והצוות על הקשר האפשרי.

דורית ניצן-קלוסקי: יושבת כאן ד"ר אמיליה אניס, מנהלת המחלקה לאפידמיולוגיה שניהלה את החקירה האפידמיולוגית, שהיא לא דבר כל-כך פשוט: רופאים מחוזיים קיבלו הנחיות מפורטות איך לאתר את המקרה הטיפוסי שצריך קודם כל להגדיר אותו, ולמצוא את ההגדרה שלו במסגרת הקידודים בבתי החולים, וזה תהליך ארוך ומורכב.

דורית ניצן-קלוסקי: הוחלט לבדוק את התחלואה בשנת 2004 כי אנחנו הבנו מהדיווחים שהחולים האלה הגיעו ל"הדסה" במשך שנה וחצי.

שאול יהלום: מכל זה יצא אחד.

דורית ניצן-קלוסקי: מכל זה יצאו 30.

דורית ניצן-קלוסקי: זאת אומרת, בתי החולים דיווחו על 30 מקרים שהם חשדו בהם – הרופאים המחוזיים החזירו 30 טפסים; צוות מיומן מהמחלקה לאפידמיולוגיה בדק ומצא שמתוכם לארבעה תופעת תחלואה מאוד דומה, ואחת מתוכם צרכה "הרבלייף".

דורית ניצן-קלוסקי: זאת אומרת, אנחנו רואים שמ- 30 יצאו 4, ומ- 4 יצא 1.

דורית ניצן-קלוסקי: באותו יום יצא צוות משירותי המזון והתזונה אצלנו, צוות מפקח במחסן של היבואן.

דורית ניצן-קלוסקי: הצוות עשה עבודה מעמיקה ובחן היבטים שונים, למשל תלונות אזרחים.

דורית ניצן-קלוסקי: החברה מאורגנת ומסודרת עם תלונות אזרחים רשומות, ולאחר שעברו על התלונות לא מצאו תלונות בהקשר הזה, אלא אחרות – על מחירים, על ירידה במשקל וכיוצא בזה.

דורית ניצן-קלוסקי: הצוות גם בדק את הסימון, את הרכיבים, את מכלול התוספים שנמצאים, חזר הביתה במשך מספר ימים, ישב עם כל אישורי הייבוא וכל התהליך כדי לבדוק שהכול נעשה לפי תקנת תוספי התזונה שבהזדמנות נציג אותה.

שאול יהלום: מה הייתה המסקנה?

דורית ניצן-קלוסקי: המסקנה הייתה שהסדר הטוב נשמר, מאורגן ומסודר.

דורית ניצן-קלוסקי: יחד עם זאת, בהודעה שהתקבלה מפרופ' שובל היה חשש שמדובר ברכיב שקוראים לו Effedra שהיה פעם בתוספי תזונה, ובישראל הוא אסור לשימוש.

דורית ניצן-קלוסקי: נלקחו דגימות ונשלחו למעבדת הזיהוי הפלילי של משטרת ישראל – עדיין לא קיבלנו תשובה – ושלחנו בדיקה למעבדה של משרד הבריאות, ותוך 14 יום קיבלנו תשובה שלילית לנוכחות Effedra.

שאול יהלום: מה הסיבה שאין תשובה מהמשטרה?

דורית ניצן-קלוסקי: זה תהליך שדורש זמן.

שאול יהלום: המשטרה עובדת לאט יותר.

דורית ניצן-קלוסקי: לנו יש התוצאה שלנו, ואנחנו מאמינים בה.

דורית ניצן-קלוסקי: בכל מקרה, תוך כדי התהליך הזה עלה החשד שאולי מדובר בשלושה מוצרים אחרים: אחד מהם הוא רכיב שנקרא Kava-Kava, שהוא מרכיב של צמח שאסור לשיווק במדינת ישראל זה מספר שנים.

דורית ניצן-קלוסקי: בארצות-הברית יש אזהרה, אבל הוא מותר לשיווק.

דורית ניצן-קלוסקי: עלה החשד לגבי Korfree, כי אלה שני רכיבים שידוע שהם גורמים למחלת כבד, וכן Kaskara.

דורית ניצן-קלוסקי: שלושת הרכיבים האלה נשלחו לבדיקה במעבדה בארצות-הברית, וייקח זמן עד שיהיו תוצאות.

שאול יהלום: אין מעבדה בארץ שמסוגלת לבדוק את זה?

דורית ניצן-קלוסקי: לא, אין לנו היכולת הזאת.

דורית ניצן-קלוסקי: בכל מקרה, אלה הדברים שאנחנו עדיין בודקים, ואנחנו נמצאים בעיצומן של הבדיקות.

דורית ניצן-קלוסקי: מצד אחד חוקרים את האירוע האפידמיולוגי, ומצד שני אנחנו עדיין בעיצומו של לימוד החומרים.

דורית ניצן-קלוסקי: מתחילת האירוע אנחנו בקשר עם החברה; בהתחלה היינו בקשר עם החברה המקומית בישראל, והם לקחו את זה הלאה לחברה בחו"ל.

דורית ניצן-קלוסקי: היינו בקשר טלפוני, שיחות ועידה וניסיונות להבין, שיתוף פעולה, העברת חומר לפי הצורך.

שאול יהלום: שיתוף הפעולה מלא?

דורית ניצן-קלוסקי: מלא, ללא סייג.

דורית ניצן-קלוסקי: בדרך-כלל אני לא אומרת כאלה דברים, אבל פה אני אומרת את זה בריש-גלי – ללא סייג.

דורית ניצן-קלוסקי: לפי בקשתנו, הגיעה משלחת מחו"ל של אנשים מאוד מקצועיים: רופא, פתולוג, מישהי שמומחית לבקרת איכות, אפידמיולוגית ואנשים מהחברה עצמה שמכירים את החומרים.

דורית ניצן-קלוסקי: הם עברו אתנו על כל תוסף ועל מה שיכול להיות בו ומה יכול לקרות.

דורית ניצן-קלוסקי: תוך כדי מעבר על המקרים ראינו שמכיוון שהשיווק הוא שיווק פירמידלי האנשים צרכו רמות גבוהות במשך תקופה ארוכה, וחלקם לא מילאו אחר ההנחיות שרשומות על התוסף.

דורית ניצן-קלוסקי: עכשיו אנחנו בודקים מה קורה במקרה של חשיפה גדולה מדי, ואנחנו בודקים גם חשיפה לדברים טריוויאליים, כמו ויטמין A, כמו חומצה אמינית מסוימת ואחרת.

שאול יהלום: לפי מה שאת מספרת, כבר יש לך מסקנות חיוביות, ואת אומרת שעדיין את באמצע.

דורית ניצן-קלוסקי: לא רק באמצע, אני בהתחלה של האמצע.

שאול יהלום: כרגע עוד אין לך שום ממצא שלילי.

דורית ניצן-קלוסקי: יש לנו ממצא מאוד מרשים מהדיווח של פרופ' שובל.

שאול יהלום: אבל כרגע עדיין לא גיליתם משהו סיבתי.

שאול יהלום: כמה אנשים בשנה וחצי האחרונות צורכים ערכות של "הרבלייף"?

יונה פיכמן: בתקופה של שנה וחצי מדובר על כ- 20 אלף איש.

שאול יהלום: אני אשאל הפוך: אם 20 אלף איש מקבלים את התוסף – והם חיוביים – ואחרי שבדקתם בכל המדינה ואולי פספסתם אותם, מתוך זה רק ארבעה חלו, האם זה לא מוכיח גם כן מבחינה רפואית שעדיין אין כלום?

דורית ניצן-קלוסקי: עדיין לא.

דורית ניצן-קלוסקי: יכול להיות שלמי שנטל את התוספים היה מאפיין; אנחנו מנסים לאפיין את מי שצרכו וחלו לעומת אלה שצרכו ולא חלו.

שאול יהלום: אחד אנחנו יודעים – אמא של הסוכן.

מידד גיסין: כל הסוכנים הם גם משתמשים.

דורית ניצן-קלוסקי: נכון.

דורית ניצן-קלוסקי: זה בדיוק העניין.

דורית ניצן-קלוסקי: אנחנו מנסים לבדוק בשיטת מחקר שנקראת "מחקר-מקרה-ביקורת", את הקשר האפידמיולוגי, הסטטיסטי.

דורית ניצן-קלוסקי: מצד שני, אנחנו מנסים למצוא הסבר ביולוגי למה זה קרה.

דורית ניצן-קלוסקי: שני ההיבטים האלה חסרים כרגע, ואנחנו חשנו שטרם היציאה החוצה עם הידיעה הזאת היינו צריכים את הזמן ללמוד את החומרים עצמם.

דורית ניצן-קלוסקי: ברגע שהגיעה לכאן משלחת והבנו את התהליך וראינו את מה שקורה, והחברה סימנה מוצר מסוים ואמרה שהוא מאוד ייחודי לישראל – לא חלילה רכיבים ניסיוניים, אלא רכיבים מוכרים – אנחנו קיבלנו את זה מאוד בברכה, יחד עם זאת עדיין לא היינו מוכנים לעשות את התהליך הזה.

שאול יהלום: זאת אומרת שבלי ההתנדבות של החברה עדיין לא הייתם אומרים להם להוריד את המוצר.

דורית ניצן-קלוסקי: היינו מתלבטים ומחכים.

שאול יהלום: וזאת גם הסיבה שעד פברואר לא פרסמתם את העניין.

דניאל שובל: אני רוצה להוסיף על השאלה שלך שהיא מאוד חשובה, אם 20 אלף איש נטלו את התכשיר וגילו רק קשר אפשרי במספר כל-כך קטן של אנשים.

שאול יהלום: 4 מתוכם.

דניאל שובל: זאת טעות מאוד נפוצה, ואני רוצה להדגיש את זה.

דניאל שובל: הפרעה בתפקודי כבד עוברת ב- 80% מהאנשים שלוקים בה ללא כל סימנים.

דניאל שובל: זאת אומרת, רוב האנשים שסובלים מהפרעה בתפקודי כבד, אין להם סימנים קליניים.

דניאל שובל: לכן אם לא נעשו ל- 20 אלף האנשים האלה בדיקות תפקודי כבד בזמן צריכת החומר אי-אפשר לומר לכאן או לכאן אם הייתה הפרעה או לא הייתה הפרעה.

שאול יהלום: אבל מתוך 20 אלף יש כאלה שעושים בדיקות שיגרתיות פעם בשנה, לכן ברור שאלף עשו סתם בדיקה כימית שגרתית, והם היו צריכים להיות מדווחים.

דניאל שובל: השאלה שלך נכונה, והיא במקום.

דניאל שובל: אני מקבל עכשיו תגובות: אתמול קיבלתי טלפון ממנהל מחלקה בבית חולים במרכז הארץ שאמר לי שיש לו חולה עם עודף משקל, שיש לה הפרעה ידוע בתפקודי כבד, והיא לקחה את התכשיר הזה במשך שלושה חודשים, והוא חשב שזה בא מהכבד השומני.

דניאל שובל: הוא אמר לה להפסיק כל דבר, היא הפסיקה, והכול חזר לעמדת הבסיס – האם להכליל אותה או לא להכליל אותה בתוך הקבוצה?

דניאל שובל: זאת אומרת, יכול להיות שיש אנשים שיש להם הפרעה ידועה בתפקודי כבד, שלקחו את התכשיר הזה מכל מיני סיבות.

דניאל שובל: עודף משקל זו תופעה מאוד שכיחה, ושינוי שומני בכבד יש בשיעור גבוה באוכלוסייה.

שאול יהלום: כשאתה בודק את הכבד לאנשים עם עודף משקל, אתה מוצא אותם סימנים שמצאת?

דניאל שובל: בחלק.

שאול יהלום: אז ברור שלהרבה מאוד שמנים את ההפרעות האלה, וברור שהרבה מאוד שמנים חושבים שהם ירזו בחברה הזאת.

שאול יהלום: הבנתי, אתם באמצע הבדיקות.

דניאל שובל: אנחנו מודעים לכל האפשרויות האלה.

דניאל שובל: ואף על פי שאנחנו מודעים לכל האפשרויות האלה אנחנו חושבים שהצבר הזה של המקרים יוצא דופן, והוא דורש התייחסות.

שאול יהלום: החברה מתוך סדרת המוצרים שלה לקחה מוצר אחד אופייני למדינתנו, וספק אם הייתם מבקשים ממנה להוריד; אבל, לדעתכם, העובדה שהיא דווקא הורידה את המוצר הזה זה טבעי, כי על כל השאר לא דווח בשום מקום בעולם?

דורית ניצן-קלוסקי: נכון.

דורית ניצן-קלוסקי: יש פה כמה היבטים: יכול להיות שאם היינו ממשיכים בחקירה עוד כמה ימים, אולי היינו מציעים להוריד את המוצר.

דורית ניצן-קלוסקי: בזמן שהיה לנו לעבור על כל מוצר מרשימת המוצרים שלהם, זה המוצר המתבקש ביותר בנושא הזה.

שאול יהלום: רק מכיוון שבכל העולם לא דווח על שום דבר?

דורית ניצן-קלוסקי: נכון, עדיין לא דווח.

דורית ניצן-קלוסקי: רצוי להגיד שהוצאתי הודעה לארגונים הבינלאומיים, ועדיין לא התקבלו דיווחים על תחלואה דומה.

דורית ניצן-קלוסקי: אבל זה לא אומר, כי ישראל היא מיוחדת: מדינה קטנה, מאורגנת, והרבה חולים מרחבי הארץ מגיעים אל פרופ' שובל מרחבי הארץ, ויכול להיות שאצלנו, כמו תמיד, אנחנו רואים מכנה משותף מהר יותר ממקומות אחרים.

דורית ניצן-קלוסקי: זאת אומרת, עדיין אנחנו לא יכולים לומר גם על זה הרבה.

שאול יהלום: מנכ"ל חברת הרבלייף, בבקשה.

יונה פיכמן: קודם כל רציתי להודות על ההזדמנות שניתנת לנו כאן להופיע היום בפני הוועדה.

יונה פיכמן: בימים אלה יש חרושת שמועות בארץ, אי-ודאות רבה, והציבור לא יודע כל-כך איך להתייחס לכל הנושא הזה, ואני שמח על ההזדמנות שיש לי להופיע בפני הוועדה ולנסות להבהיר את המצב ולשים את הדברים בפרופורציה, והכי חשוב – להרגיע את הציבור כי הפניקה שנוצרה באמצעי התקשורת יצאה מפרופורציה.

יונה פיכמן: חברת "הרבלייף – ישראל" היא חברת בת של "הרבלייף אינטרנשיונל העולמית"; החברה פועלת ב- 59 מדינות ברחבי העולם זה 25 שנה ונסחרת בבורסה של ניו-יורק.

יונה פיכמן: החברה פועלת בכל היבשות בעולם: באמריקה, באירופה, בדרום אמריקה, במזרח הרחוק, ובכל העולם יש מיליוני לקוחות במשך השנים.

יונה פיכמן: החברה עובדת עם יועצים רבים, ביניהם מדענים בעלי שם בעולם, ביניהם גם זוכי פרס נובל, ועומד לרשותה כל הידע הנדרש כדי לפתח את המוצרים האלה בצורה הטובה ביותר.

יונה פיכמן: הפורמולציות של המוצרים כפופים לכל הרגולציות של כל הרשויות האמריקניות – כולל ה- FDA שידוע בהקפדה – וכן לתקנות של ועדות לענייני מסחר, בטיחות של מוצרים, צרכנים, איכות הסביבה וכל מיני גופים בכל העולם, בכל המדינות שבהם המוצרים משווקים, ובכלל זה גם בשירות המזון הישראלי בישראל.

יונה פיכמן: בישראל "הרבלייף" פועלת כבר מ- 1989, ובמשך 15 השנים האלה החברה שיווקה את המוצרים שלה באמצעות המפיצים העצמאיים שלה בקרב למעלה מ- 100 אלף לקוחות.

יונה פיכמן: הפידבקים שיש לנו בדרך כלל מכל הלקוחות שלנו הם מאוד חיוביים, יש לנו המון סיפורי הצלחה.

נסים דהן: אפשר למצוא את זה בבית-מרקחת?

יונה פיכמן: בבית מרקחת לא, רק באמצעות מפיצים עצמאיים שקונים את המוצרים בחברה.

בועז שרקנסקי: הם גם יכולים להיות רוקחים שיכולים להחזיק בבית המרקחת את המוצרים.

יונה פיכמן: לא.

יונה פיכמן: אני יכול להתייחס לזה, אבל לחברה יש האמצעים למנוע את זה.

יונה פיכמן: אנחנו פועלים מידית כדי לבדוק שזה לא יקרה.

בועז שרקנסקי: אני אומר לך שזה קיים.

בועז שרקנסקי: אני בא לבית-מרקחת בתל-אביב, וזה קיים.

יונה פיכמן: אז תמסור לי את המידע אחר-כך, ונטפל בזה מיד, אבל זה לא רלוונטי כרגע לדיון שלנו.

יונה פיכמן: במהלך ינואר השתלשלות המאורעות התרחשה בדיוק כפי שד"ר קלוסקי תיארה, והועלה החשד מצד משרד הבריאות שייתכן קשר בין צריכת מוצרי "הרבלייף" לבין המקרים האלה.

יונה פיכמן: חשוב להדגיש, שעד לרגע זה לא נמצא שום הסבר שיכול לקשור את המוצרים האלה לתופעות האלה.

שאול יהלום: אני רוצה לפתוח סוגריים, ברשותך, ולשאול אותך מה השיטה שלכם?

שאול יהלום: אם אוכלים כל-כך הרבה כפי שמתארים, אז צריך להשמין, לא לרזות.

יונה פיכמן: תוספי המזון של חברת "הרבלייף" הם לא תרופות, וחשוב מאוד להדגיש את זה.

יונה פיכמן: הם מאושרים ונמכרים בארץ כבר 15 שנה.

יונה פיכמן: התוכנית הבסיסית היא תוכנית לבקרת משקל שמכילה 5 מוצרים: המוצר העיקרי בתוכנית הזאת היא אבקה להכנת משקה שהוא תחליף לארוחה.

יונה פיכמן: הלקוחות שמעונינים להיכנס לתוכנית של בקרת משקל מחליפים ארוחה אחת או שתיים ביום במשקה הזה.

שאול יהלום: אני אשתה עכשיו את המשקה הזה, ואני לא אוכל ארוחת צהריים?

יונה פיכמן: בדיוק.

יונה פיכמן: יש לפחות 10000 אנשים בארץ שצורכים את המוצר הזה לשביעות רצונם המלאה.

יונה פיכמן: התוכנית הזאת נמצאת בארץ כבר 15 שנה, ובעולם – 25 שנה.

שאול יהלום: כלומר, העיקרון הוא להחליף משקה אחד בארוחה אחת או שתיים ביום.

יונה פיכמן: או אחת או שתיים, תלוי.

שאול יהלום: זאת אומרת, אדם רגיל שאוכל שלוש ארוחות יכול בתוכנית שלכם לשתות שתי כוסות משקה כזה וארוחה אחת.

יונה פיכמן: מבחינת החברה אין לנו דיווחים על מקרים כאלה בעולם; החברה קיימת כבר 25 שנה, ואנחנו מאוד רגישים.

יונה פיכמן: האחריות של החברה כלפי הלקוחות שלה והמחויבות שלה לבריאותם עומדות בסדר עדיפויות עליון, בדיוק כמו משרד הבריאות והוועדה הזאת כאן.

יונה פיכמן: ברגע שפנו אלינו, נוסף על שיתוף הפעולה עם משרד הבריאות שהיה ויימשך, מיוזמתנו – בתיאום עם משרד הבריאות ותוך דיונים ובדיקת הרכיבים של המוצרים – התקבלה החלטה להפסיק את המוצר הזה רק בהיותו ייחודי למדינת ישראל.

שאול יהלום: אתה יכול לספר לי מה אמר הצוות הרפואי שהבאתם לכאן?

יונה פיכמן: הבאנו צוות רפואי, שכלל רופא מומחה בעל שם עולמי בשם מריו רוזנברג, ראש המחלקה הגסטרו-אנטולוגית בבית-החולים Cidar-Sinai, מומחה למחלות כבד, והוא מרצה באוניברסיטת UCLA בקליפורניה.

שאול יהלום: פרופ' שובל, הרופא הזה ידוע?

דניאל שובל: ידוע.

יונה פיכמן: הגיעה גם ג'ניס תומפסון, המדענית הראשית של חברת "הרבלייף", שהיא ד"ר בתחום המדע, וכן הגיע לכאן ד"ר ריי קופר שהוא גם-כן עובד במחלקה המדעית של החברה ומתמחה בפיתוח תוספי תזונה, וכן הגיע לכאן הרגולטור הראשי של חברת "הרבלייף".

שאול יהלום: מה הם עשו פה?

יונה פיכמן: הם ישבו כאן יחד עם הצוות של משרד הבריאות, עברו על כל האפשרויות כדי לבדוק את הכיוונים.

שאול יהלום: ומסקנתם?

שאול יהלום: גם הם לא הגיעו.

יונה פיכמן: יש עכשיו צעדים שסוכם עליהם.

שאול יהלום: אבל עד כה הם לא הגיעו לשום מסקנה.

יונה פיכמן: הם לא הגיעו לשום מסקנה, אבל אנחנו הרגשנו מתוך אחריות שלנו כלפי הציבור כי אנחנו חברה אחראית שלא משחקת בחיי אדם; התפקיד שלנו הוא לספק מוצרים בריאים לציבור ולוודא שהם בטוחים ומשתמשים בהם נכון.

שאול יהלום: תודה.

שאול יהלום: שר הבריאות לשעבר רוצה לומר כמה מילים?

נסים דהן: תודה אדוני היושב ראש, שאתה נותן לי את ההזדמנות הזאת.

נסים דהן: מהדיווח שאנחנו מקבלים כאן עולה תמונה ברורה אחת: הנוגעים בדבר עושים הכול כדי שבריאות הציבור לא תיפגע.

נסים דהן: גם לפי עדות משרד הבריאות, החברה משתפת פעולה.

נסים דהן: אני לא מבין למה יש מוצר ייחודי למדינת ישראל, בגלל כשרות?

נסים דהן: בגלל מה?

נסים דהן: זה מעניין.

נסים דהן: ננקטים צעדי זהירות מתבקשים, ומשרד הבריאות ימשיך לעמוד על המשמר ויחכה לתוצאות הבדיקות של המעבדות גם בניו-יורק, גם של המז"פ במשטרת ישראל.

נסים דהן: אם יתברר שיש קשר יותר ישיר לא צריך להסס – עם כל הרגישות של החברה שעלולה לקבל מכה קשה בפעילות הכלכלית שלה – אין ברירה.

נסים דהן: בשלב זה חשוב מאוד לא להכניס את הציבור לפניקה, כי בסוף יתברר שההר הוליד עכבר, ואין שום דבר, וסתם יצרנו פניקה מיותרת בציבור, אבל אמצעי הזהירות בוודאי מתבקשים, ואני רואה שהם עושים את זה, גם החברה וגם משרד הבריאות.

נסים דהן: דורית, כל הכבוד.

שאול יהלום: תודה רבה.

שאול יהלום: האם ממלא מקום יושב ראש ועדת העבודה, הרווחה והבריאות לשעבר רוצה לומר משהו?

יאיר פרץ: כן.

יאיר פרץ: אני קודם כל רוצה לברך את פרופ' שובל על העירנות שלו לנושא- -

שאול יהלום: ואת ד"ר ערן אלינב.

יאיר פרץ: וכן את משרד הבריאות ואת מנכ"ל החברה.

יאיר פרץ: ממה שמסתמן כאן, החברה פעלה בצורה מאוד מהירה, הם משתפים פעולה, הקימו צוות מיוחד לבדוק את הנושא.

יאיר פרץ: חבל לזרוע פניקה בציבור.

יאיר פרץ: מה שמסתמן כאן הוא שבסך-הכול הדברים נבדקים, ואני מניח שבסופו של דבר באמת ההר יוליד עכבר.

יאיר פרץ: מה שחשוב זו העירנות של כל הגורמים המשתפים פעולה, ומה שחשוב לבריאות הציבור.

יאיר פרץ: תודה רבה.

שאול יהלום: האם חלק מהמוצרים מיוצרים בישראל?

יונה פיכמן: אף מוצר לא מיוצר בישראל.

שאול יהלום: כולל המוצר הייחודי?

יונה פיכמן: כן.

שאול יהלום: למה?

שאול יהלום: אם אנחנו מדברים על מספר כל-כך גדול של צורכים, עשרות אלפים, מדוע אי-אפשר שתגיעו להסכם עם הרבלייף העולמית לנצל חלק מתוצרת הארץ?

שאול יהלום: במיוחד שמדובר בתוספי המזון הטובים בעולם.

שאול יהלום: מדוע הכול בחו"ל?

יונה פיכמן: חברת "הרבלייף" התחילה בלוס-אנג'לס בארצות-הברית, ובהתחלה ייצור המוצרים היה בארצות-הברית.

יונה פיכמן: עם השנים כשהחברה צמחה והתפשטה בכל רחבי העולם, והיום היא פועלת ב- 59 מדינות, התחילו להעביר את הייצור לשווקים הגדולים בלבד, וישראל היא לא אחד השווקים הגדולים- -

שאול יהלום: בטח לסין.

יונה פיכמן: - - היום מוצרים מסוימים מיוצרים גם באיטליה, בגרמניה, בסין, בהודו.

יונה פיכמן: לצערי, ובאמת, זה אינטרס אישי שלי, כמובן, הייתי מאוד שמח לראות את כל המוצרים מיוצרים כאן, אבל בשלב הזה מבחינה כלכלית השוק הישראלי מבחינת היקפי המכירות כאן בקנה מידה עולמי עדיין לא מצדיקים את העברת הייצור של מוצר זה או אחר לישראל.

יונה פיכמן: הכול אפשרי בעתיד, אבל אלו החלטות שלא יכולות להתקבל בישראל.

שאול יהלום: אי-אפשר לדעת איך תסתיים החקירה, אבל לפי רוח הדברים, לא תפסיקו לפעול.

שאול יהלום: בשאר הדברים אנחנו לא בטוחים, אבל בהמלצה שלנו אנחנו בטוחים: חברה שפועלת בהקף כל-כך גדול – גם אם מבחינה עולמית זה לא הקף גדול כל-כך, אבל מבחינת מדינת ישראל כן – אנחנו ממליצים בראש ובראשונה לייצר את המוצרים כאן.

שאול יהלום: תבין מה שאתה עושה, אתה פוגע בתעשייה הישראלית, כי אנשים במקום לאכול שתי ארוחות מלאות שותים משקה מיובא.

שאול יהלום: זאת אומרת, הם לא קונים את כל מה שהם צריכים לקנות בשוק.

שאול יהלום: בעניין הזה צריך קצת לעזור לשוק הישראלי.

יונה פיכמן: יש כיוון ותקווה.

יונה פיכמן: זה חלום אישי שלי, שאני אשמח לשתף אתכם בו, שנוכל לייצר בארץ סדרה של מוצרים כשרים למהדרין שיהיו לא רק בשוק הישראלי, אלא יוצאו למדינות אחרות.

יונה פיכמן: זה פרויקט אישי שלי.

שאול יהלום: בבקשה, אני בטוח שהכנסת תהיה מוכנה לעזור לך.

שאול יהלום: אנחנו מאחלים לך שתממש את החלום.

שאול יהלום: אתה חייב לנו תשובה מדוע יש מוצר ייחודי לישראל?

יוסי אשכנזי: זה לא מוצר ייחודי לישראל, זה בעצם וריאציה על מוצר קיים שקיים בהרבה מדינות ש"הרבלייף" משווקת בהן.

יוסי אשכנזי: במדינות מסוימות או בגלל רגולציה שאסור להכניס חומרים מסוימים, או בגלל טעמים של צרכנים נוצרת וריאציה על מוצר קיים.

יוסי אשכנזי: במדינות אחרות ש"הרבלייף" משווקת בהן יש הרבה יותר ממוצר אחד שנמצא רק באותה מדינה; בישראל יש רק מוצר אחד כזה, אבל זה לא מוצר שייצרו אותו במיוחד בשביל השוק הישראלי, אלא זו ואריציה על מוצר קיים.

יוסי אשכנזי: כל הרכיבים שלו נמצאים במוצרים אחרים, וזה מתחייב בגלל רגולציה.

יוסי אשכנזי: במדינה אחרת יש רגולציה אחרת, אז הואריציות תהיינה אחרות.

יונה פיכמן: מבחינת החברה, המוצר הזה כמו כל המוצרים האחרים עבר את כל האישורים גם בארצות-הברית, גם בארץ.

יונה פיכמן: מבחינת החברה הוא בטוח, אבל זה צעד זהירות אחראי מצד החברה כלפי הציבור, ואנחנו מקווים מאוד שמהר מאוד זה יתברר שזה צעד זמני.

דניאל שובל: נראה לי שהקהל קצת נסחף פה.

שאול יהלום: אף אחד לא נסחף, שלא יהיה לך ספק.

שאול יהלום: אנחנו ממליצים שאדם שיש לו משקל ראוי לא יתפתה לכל מיני כיוונים לא לאכול.

שאול יהלום: אני האחרון שנסחף כאן.

דניאל שובל: כשחברה בסדר גודל של "הרבלייף" שהיא חברה גדולה ומכובדת, ואף אחד לא רוצה לגרום לה נזק מייצרת תכשיר מסוים – רפואי או תוסף מזון –– היא לפעמים מוציאה חוזים לייצור של המרכיבים במקומות שונים.

דניאל שובל: זאת אומרת שאותו מוצר יכול להיות מיוצר במדינה X במקום הזה, ובמדינה Y במקום אחר.

דניאל שובל: מי אומר לנו שבקרת הטיב על הייצור זהה בכל אחת מהמדינות הללו?

דניאל שובל: זאת אומרת, מי אומר לנו שמוצר שמשווק באותו שם בארצות-הברית ובישראל, מכיל באמת את אותם מרכיבים שיוצרו לפי אותם תנאים ולפי אותה בקרת טיב?

דניאל שובל: לצערי הרב, בעבר הייתי מעורב בחקירות דומות, של מוצרים רפואיים בעיקר, שיש להם שם יוצא מן הכלל, שהייצור שלהם היה במדינה אחרת ממדינת האם, למשל, ארצות-הברית, והייתה תקלה בייצור, ונכנס רעלן.

שאול יהלום: למה להגיד את זה, בוא נשאל את זה.

שאול יהלום: לפי הבדיקה שלך, ד"ר קלוסקי ושל החברה, אתם אמרתם שכל המוצרים שלכם מיוצרים בחברה וקיבלו את אישור ה- FDA.

שאול יהלום: לצורך העניין, יסכים גם פרופ' שובל שה- FDA בודק גם את המקומות - -

קריאות: לא.

שאול יהלום: נניח שהמוצר יוצר בטרנסילבניה, ושם יש בדיקה יוצאת מן הכלל; החברה עשתה חוזה עם דרום קוריאה על אותו מוצר, ושם הבדיקה יותר חובבנית, אבל לישראל מגיע המוצר מדרום קוריאה וחושבים שזה אותו מוצר מטרנסילבניה.

שאול יהלום: האם זה בערך העניין?

דניאל שובל: כן.

שאול יהלום: אז אני שואל אותך, איך אפשר לבדוק דבר כזה, אם אפילו ל- FDA לא אכפת- -

דניאל שובל: אני לא אמרתי את זה.

שאול יהלום: זה מה ששאלתי.

דורית ניצן-קלוסקי: אני רוצה לתקן משהו שלדעתי מר פיכמן לא דייק בו, וזו הייתה מטרת המצגת שרציתי להראות; ההבדל בינינו לבין האמריקנים הוא שאנחנו כן דורשים אישורים על תוספי תזונה.

דורית ניצן-קלוסקי: ה- FDA לא נותן אישורים לאמריקנים על תוספי תזונה, אלא מותר להוציא לשוק כל מוצר, ובסופו של דבר אם יהיה אירוע כזה ה- FDA יקבל את ההודעה.

דורית ניצן-קלוסקי: מה שמאוד מאפיין, החברה עצמה, בגישה המודרנית של פיקוח בכל מדינה מתקדמת היא האחראית לבקרת האיכות ולפיקוח על מוצריה.

דורית ניצן-קלוסקי: בחברת "הרבלייף" יש מערך בקרה מאוד קפדני, ובמסגרת הבדיקות האלה אנחנו בודקים את מערך הבקרה שלהם: אנחנו יודעים באילו מפעלים הם מייצרים את זה, בודקים את האישורים, והמסקנה היא שהם מפוקחים בצורה טובה מאוד במקומות שהם עושים את זה.

דורית ניצן-קלוסקי: יש חברות שיש לנו אתן בעיות, אבל במקרה הזה הכול בסדר.

שאול יהלום: זו התשובה לפרופ' שובל.

שאול יהלום: משפטי סיום, בבקשה.

שאול יהלום: אני חושב שהכול ברור, אפשר כבר לסכם, ואני מודה לכל מי שבא, אבל אם יש מישהו שחושב שיש נקודה שאנחנו לא שמנו לב אליה, אני מוכן לשמוע במשפט.

אורית בן-שוהם: השמנה זו מחלה, ולתת תחליף ל- 2 ארוחות ביום על-ידי "הרבלייף", שלא יודעים מה להשלים אחר-כך, אין על זה שום ביקורת, ומישהו שהוא לא איש מקצוע – לא דיאטן - -

שאול יהלום: מה עיסוקך?

אורית בן-שוהם: אני דיאטנית ב"מכבי".

אורית בן-שוהם: בא משווק שהוא לא איש מקצוע, לא דיאטן ולא רופא ומוכר את המוצר הזה לבן-אדם תמים שרוצה לרדת במשקל, לטפל בעצם במחלה, ואין שום מעקב אחריו אחר-כך.

שאול יהלום: את בכלל נגד שיווק מוצרי הרזיה שלא באמצעות אנשי מקצוע.

שאול יהלום: זה לא הנושא עכשיו.

שאול יהלום: אם תפני אלינו נקיים דיון כללי, זה לא שייך לחברה הספציפית הזאת, ואני חולק עלייך שהשמנה זו מחלה.

מידד גיסין: אני לא רוצה להתייחס לנושא שאנחנו דנים עליו, כי אני מבין שאין מסקנות סופיות.

מידד גיסין: אני רוצה להתייחס לעניין בקרה על תוספי מזון: בהרבה דברים משרד הבריאות מקבל את הצהרות היצרנים, ויכול להיות שזה בסדר- -

שאול יהלום: מאחר שלא נתנו לד"ר קלוסקי להציג את המצגת גם לא ניכנס לעניין, וזה שווה דיון.

שאול יהלום: אז תגיד את עמדתך.

שאול יהלום: האם משנה למנכ"ל משרד הבריאות, בועז לב, רוצה לומר משפט לסיום?

בועז לב: לא.

שאול יהלום: אני מודה לכל הנוכחים.

שאול יהלום: על דעת כל חברי הכנסת שדיברו, כרגע לא הוכח על דעת כל אנשי הרפואה ומשרד הבריאות, קשר בין המוצרים של חברת "הרבלייף" לבין חמשת החולים שהתגלו בהם בעיות בתפקודי כבד.

שאול יהלום: יחד עם זאת אנחנו פונים למשרד הבריאות להמשיך ולחקור את העניין לעומק.

שאול יהלום: אנחנו סומכים עליכם ומשבחים את כל טיפולכם בנושא גם על המהירות וגם על האינטנסיביות שדיווחתם עליה, ומצפים מכם לסיים את הבדיקה ולהודיע לנו את התוצאות.

שאול יהלום: מצד אחד אנחנו מוקירים את חברת "הרבלייף" שללא דרישה הורידה מהמדפים את המוצר הייחודי לישראל שלדעתה צריך היה להוריד – אם בכלל – ואנחנו משבחים את שיתוף הפעולה שלכם עם משרד הבריאות, גם אם אין כרגע שום הוכחה לקשר, ופונים אליכם להמשיך בשיתוף פעולה מלא ופורה עם משרד הבריאות בהנחה ובתקווה שהחקירה תסתיים, והכול יבוא על מקומו בשלום, ולא יימצא שום פגם בעבודתכם.

שאול יהלום: אנחנו פונים אליכם מאחר שמבחינת מדינת ישראל ההקף הוא גדול, לבוא בדברים עם החברה כדי שחלק מהמוצרים מטעמי כשרות או מטעמים אחרים – ייוצרו במדינת ישראל.

שאול יהלום: תודה רבה.